Hoe om nie jou werkgewer se tyd tydens die 21-dae inperkingstydperk te steel nie - Solidariteit GildesSolidariteit Gildes Hoe om nie jou werkgewer se tyd tydens die 21-dae inperkingstydperk te steel nie - Solidariteit Gildes
Tuis / Covid-19 / Hoe om nie jou werkgewer se tyd tydens die 21-dae inperkingstydperk te steel nie
Ek het begin om op 18 van die huis af te werk. Dit was ’n een-man-besigheid en ek was die enigste werknemer. My dag tot dag take het daaruit bestaan om tegnikuste na kliënte toe te allokeer, kwotasies uit te reik, betalings in te vorder en verslaggewing te lewer. Ek het naderhand so goed daarmee geraak dat ek langs die viswaters kon werk op ’n Vrydagmiddag en nog steeds alles baie effektief gedoen kon kry en boonop het dit gevoel of ek terselfdertyd vakansie gehou het.
Intussen het ek by Solidariteit begin werk en volg ek al vir 9 jaar ’n roetine. Dit was vir my lekker om toegang tot my lynhoof te hê, om aangesig tot aangesig te kan kommunikeer en die beste deel daarvan, vir my as ekstrovert, was om met baie mense omring te wees wat later soos familie geraak het.
Ek het tot die gevolgtrekking gekom dat om van die huis af te werk nie vir my is nie. Ja, dit is lekker om vryheid te hê en sommige mense mag dalk anders daaroor voel om saam met baie mense te werk, maar vir my is dit ideaal.
Ewe skielik word ons met die Covid-19-pandemie getref en nou moet ek weer van die huis af werk! Dis sleg. Ek is nou amper ’n week by die huis en ek het gemengde gevoelens daaroor… Ek voel skuldig, ek voel afgesonder, want ek is, ek voel bekommerd en ek is onseker.
Ek wend my tot die internet en gaan lees op oor wat mens kan doen gedurende dié tydperk, ek praat met soveel moontlik van my kollegas net om seker te maak dat dit wat ek doen, darem reg is en dat ek nie te min doen nie.
Van die wenke wat ek kon kry sluit in:
Kommunikeer: Probeer twee keer ’n dag met jou lynhoof/bestuurder te praat oor verwagtinge. Moenie stilbly as jy onseker is nie.
Maak of jy by die werk is: Staan op, volg jou normale roetine deur “reg te maak” vir werk. Moenie in jou slaapklere in die bed lê en werk nie!
Gesels met jou kollegas: Uit die oog, uit die hart. Die kanse dat jou kollegas ook soos jy voel is hoog, daarom gesels met mekaar en praat mekaar moed in.
Erken dat dit ’n aanpassing is en moenie so hard wees op jouself nie.
Ek herinner myself aan die tyd toe ek 18 jaar oud was en my werk by die huis so suksesvol gedoen het en besef dan dat wanneer jy jou ritme vind en jy weet dat dit wat jy doen, goed doen en jy gee regtig jou beste, hoef jy nie te voel dat jy die werk se tyd steel nie.